Иако су сва три њена брата учествовала у Првом светском рату и стекла одликовања и чинове наредника Српске војске, њен отац Милоје је за време аустроугарске окупације учествовао у сеоској општинској власти. Иако је много волела и поштовала оца, Даринка није одобравала његов ангажман у општинској власти и доживљавала је то као велику срамоту. Још пре рата, родитељи су Даринки купили шиваћу машину, коју је након удаје понела у мираз. Балкански и Први светски рат, одложили су Даринкину удају, па се удала тек годину дана након завршетка рата. Октобра 1919. у својој 23. години удала се за сељака Војислава Радовића (1895—1960) из села Рајковца, код Тополе. Венчали су се у Цркви Светих апостола Петра и Павла у селу Јагњилу, код Младеновца.